*(ompliu els buits de color vermell)*

**CONDICIONS GENERALS DE CONTRACTACIÓ DELS SERVEIS DE REPRESENTACIÓ TEATRAL I ACTUACIÓ MUSICAL**

1. **Objecte**

Aquest document estableix les condicions generals que regeixen en la prestació de serveis de representació teatral i actuació musical en interès de la ------ ( especificar ens) o del seu grup institucional.

Als efectes d’aquestes condicions generals, tenen la consideració de parts en la relació contractual, d’una banda, --------- (especificar ens) (d’ara endavant, l’organitzador), i de l’altra, l’artista, grup o companyia que presta el servei o bé la persona que té els poders de representació corresponents (d’ara endavant, artista, grup o companyia).

Queden excloses d’aquestes condicions generals les activitats següents:

* Activitats amb una previsió d’aforament de més de 1.000 persones.[[1]](#footnote-1)
* Espectacles amb ús d’articles o artificis de pirotècnia. [[2]](#footnote-2)
* Representacions i actuacions dutes a terme mitjançant alguna forma de voluntariat.[[3]](#footnote-3)
* Representacions i actuacions a taquilla.[[4]](#footnote-4)

Les condicions específiques de cada representació o actuació musical es concreten en un contracte específic, que és complementari d’aquestes condicions generals.

Els serveis als quals fan referència aquestes condicions generals corresponen a l’activitat identificada amb el codi següent del vocabulari comú dels contractes públics (CPV):

* 92312000-1 Serveis artístics

La correspondència amb els objectius de l’Agenda 2030 és la següent:

* ODS 4 Garantir una educació inclusiva, equitativa i de qualitat i promoure oportunitats d'aprenentatge durant tota la vida per a tothom.
* ODS 5 Aconseguir la igualtat de gènere i empoderar totes les dones i nenes.
* ODS 12 Garantir modalitats de consum i producció sostenibles.
1. **Naturalesa jurídica**

La relació contractual que s’estableix amb l’acceptació d’aquestes condicions generals té naturalesa privada d’acord amb l’article 26.1 de la Llei 9/2017, de 8 de novembre, de contractes del sector públic (LCSP). Els serveis de representació teatral i actuació musical es regeixen, pel que fa a la preparació i l’adjudicació, per la LCSP i les seves disposicions de desenvolupament i, supletòriament, s’hi apliquen la resta de normes de dret administratiu o, si escau, les normes de dret privat, segons correspongui.

Pel que fa als efectes, la modificació i l’extinció, els serveis de representació teatral i actuació musical es regeixen per aquestes condicions generals i, supletòriament, s’hi apliquen la resta de normes de dret privat.

1. **Contracte específic de serveis de representació teatral o actuació musical**

L’organitzador i l’artista, grup o companyia han de signar un contracte específic, que ha de contenir, com a mínim, els elements següents:

* Nom de l’activitat.
* Nom dels intèrprets o artistes.
* Durada del contracte.
* Horaris de treball i d’accés a les instal·lacions, inclosos els assajos i les proves de so.
* Lloc i espai on es porta a terme l’activitat.
* Manual d’emergència i evacuació de l’edifici.
* Data o dates, horari i durada de l’activitat.
* Conceptes retributius i modalitat de pagament.
* Accions per a la difusió de l’activitat
* Dades de contacte del responsable del contracte de l’organitzador i del responsable tècnic de l’artista, grup o companyia.
* Fitxa tècnica de l’activitat.

L’organitzador ha de facilitar la **fitxa tècnica de l’espai** a l’artista, grup o companyia amb prou antelació perquè aquest adapti la seva especificació tècnica o *rider* (fitxa tècnica i d’hospitalitat de l’actuació o representació) a l’espai previst i l’enviï a l’organitzador. Amb aquesta informació, l’organitzador elabora la **fitxa tècnica de l’activitat**, en què queda establert el material i l’equip tècnic que aporta cadascú, la qual forma part essencial del contracte específic.

L’acceptació del contracte específic comporta l’obligació de l’artista, grup o companyia a complir aquestes condicions generals, el mateix contracte específic i la fitxa tècnica de l’activitat, amb diligència, de manera competent i amb el màxim de professionalitat.

1. **Obligacions generals de l’artista, grup o companyia**

Correspon a l’artista, grup o companyia:

1. Complir les normes reguladores per a la prestació del servei i estar al corrent de les seves obligacions en matèria laboral i fiscal.
2. Garantir que totes les persones que participen en la representació o actuació estiguin donades d’alta a la Seguretat Social quan accedeixin als locals i instal·lacions, tant en els assajos com durant la representació o actuació, i també en els moments posteriors.

Amb una antelació mínima de 7 dies naturals respecte a l’activitat, el responsable tècnic de l’artista, grup o companyia ha d’informar el responsable del contracte de l’organitzador del nom de les persones (personal propi o contractat, i representants) que han d’accedir a les instal·lacions.

1. Garantir el compliment de la normativa vigent sobre prevenció de riscos laborals i, especialment, les mesures de coordinació d’activitats empresarials.[[5]](#footnote-5)
2. Garantir, en l’ús de les instal·lacions i els equips, la preservació i el bon funcionament d’aquests, fer-ne un ús correcte i seguir les instruccions del personal de l’organitzador.
3. Tenir contractada, durant la vigència del contracte, una assegurança de responsabilitat civil que cobreixi els danys causats per fets la responsabilitat dels quals li sigui atribuïble. La cobertura de la pòlissa ha de ser efectiva durant el temps que accedeixi als locals i les instal·lacions, tant en els assajos com durant la representació o actuació, i també en els moments posteriors.
4. Facilitar a l’organitzador l’especificació tècnica o *rider* adaptada a l’espai on hi ha prevista l’actuació o representació, amb l’especificació detallada del material que porta (micròfons, tipus d'il·luminació, etc.), del personal, de la planta de l’escenari i d’altres requisits.
5. Facilitar a l’organitzador el contacte d’un responsable tècnic amb qui es pugui coordinar la representació o actuació.
6. Respectar els pactes que l’organitzador hagi aprovat, d’acord amb els contractes de patrocini o els convenis de col·laboració formalitzats amb altres persones físiques o jurídiques, públiques o privades.
7. Incorporar, en la presentació i la realització de l’activitat, com a condició especial d’execució del contracte, la perspectiva de gènere i evitar els elements de discriminació sexista en l’ús del llenguatge i de la imatge.
8. **Utilització d’equips, mobiliari o altres materials**

L'artista, grup o companyia garanteix que els treballadors que facin ús dels equips de treball que són propietat de l’organitzador especificats en la fitxa tècnica de l’activitat estan capacitats per exercir la seva activitat professional, i que disposen de la formació i la informació adequades per utilitzar-los en condicions de seguretat i salut, i també que disposen dels equips de protecció individual necessaris i del manual d’emergència i evacuació de l’espai facilitat per l’organitzador.

L’artista, grup o companyia és responsable dels danys que el seu personal o els seus representants puguin provocar en les instal·lacions, els equips o altres béns, i en cas que es produeixin n’ha d’indemnitzar a l’organitzador.

1. **Obligacions generals de l’organitzador**

Correspon a l’organitzador:

1. Garantir que el local, les instal·lacions o l’equipament on es fa la representació teatral o l’actuació, reuneixen les condicions legals per acollir l’activitat, i que compleixen les mesures requerides en matèria de seguretat.
2. Si l’activitat està programada a l’exterior, informar l’artista, grup o companyia de si es disposa d’un espai alternatiu per als casos de pluja o altres factors meteorològics.
3. Garantir que els equips de treball que posi a disposició de l’artista, grup o companyia especificats en la fitxa tècnica de l’activitat compleixen les mesures requerides en matèria de seguretat i salut, disposen del marcatge CE i estan al dia de les inspeccions, revisions i manteniments.
4. Tenir contractada, durant la vigència del contracte, una assegurança de responsabilitat civil que cobreixi qualsevol robatori o perjudici del material de l’artista, grup o companyia i els danys que puguin patir les persones, sempre que la responsabilitat li sigui atribuïble per negligència o manca de protecció. La cobertura de la pòlissa ha de ser efectiva durant el temps que l’artista, grup o companyia accedeixi als locals i les instal·lacions, tant en els assajos com durant la representació o actuació, i també en els moments posteriors.
5. Respectar els pactes que l’artista, grup o companyia hagi formalitzat, d’acord amb els contractes de patrocini amb altres persones físiques o jurídiques, públiques o privades, sempre que aquests pactes no siguin contraris, o no s’hi contraposin, als pactes que contenen els contractes de patrocini o els convenis de col·laboració ja formalitzats per l’organitzador amb altres persones físiques o jurídiques, públiques o privades. En aquest cas, prevalen els pactes de l’organitzador.
6. Facilitar a l’artista, grup o companyia la fitxa tècnica de l’espai i el manual d’emergència i evacuació de l’edifici on es té previst portar a terme l’actuació o representació.
7. Facilitar a l’artista, grup o companyia un espai reservat de preparació i descans, prou ampli, dotat de mobiliari adequat i amb accés a serveis sanitaris.
8. Posar a disposició de l’artista, grup o companyia, com a mínim, un responsable tècnic que els ofereixi l’atenció adequada des del moment que arriben fins que se’n van.
9. **Pagament del preu (caixet)**

L’organitzador ha d’abonar els imports que s’indiquen en el contracte específic, en els terminis i la forma que s’hagin convingut. L’organitzador té l’obligació d’abonar el preu dins dels trenta dies següents a la data de conformitat de la factura presentada per l’artista grup o companyia, i, si es demora, ha d’abonar, a partir del compliment del termini esmentat de trenta dies, els interessos de demora i la indemnització per les despeses de cobrament en els termes que preveu la Llei 3/2004, de 29 de desembre, per la qual s’estableixen mesures de lluita contra la morositat en les operacions comercials.

La contraprestació inclou tots els conceptes retributius als quals l’artista, grup o companyia té dret, sobre la qual es fan les deduccions que legalment hi corresponguin. En concordança amb el que estableix la legislació vigent respecte als ingressos per rendiments derivats d'activitats artístiques, s'aplica una retenció sobre els pagaments facturats corresponents a actuacions artístiques portades a terme a l'Estat espanyol, d’acord amb la fiscalitat aplicable a l’artista, grup o companyia.

1. **Representacions o actuacions subjectes a pagament**

En cas que l’assistència a la representació o actuació estigui subjecta al pagament d’una entrada, correspon a l’organitzador cobrar-la i complir les obligacions fiscals corresponents.

En cas de representacions o actuacions subjectes al pagament d’una entrada, l’organitzador ha de proporcionar, com a mínim, dues invitacions a l’artista, grup o companyia. En cas que les localitats estiguin numerades, les invitacions han d’estar situades en llocs preferents.

1. **Difusió**

L’organitzador pot fer difusió de la representació o actuació per mitjà dels seus canals o, si ho considera convenient, pot contractar serveis específics per potenciar la difusió. D’altra banda, l’artista, grup o companyia es compromet a fer difusió de la representació o actuació pels mitjans que utilitzi ordinàriament. En tot cas, l’organitzador pot utilitzar els elements de disseny que consideri adequats per la naturalesa de l’activitat.

L’artista, grup o companyia ha de proporcionar a l’organitzador, amb prou antelació, els materials gràfics i els textos generals descriptius de la seva activitat i específics de la representació o actuació. Aquests materials es fan servir per portar-ne a terme la difusió, i l’organitzador queda autoritzat per utilitzar-los amb aquesta finalitat. L’organitzador entén que amb el lliurament d’aquests materials l’artista, grup o companyia disposa de drets suficients per autoritzar-ne l’ús, per la qual cosa l’organitzador queda exempt de responsabilitat en cas de reclamació de tercers.

L’artista, grup o companyia autoritza l’organitzador a utilitzar el seu nom, nom artístic, biografia, imatge personal, elements gràfics i altres signes distintius en el material promocional i divulgatiu, i també en memòries i altres materials informatius dels seus serveis i activitats.

L’organitzador pot convocar els mitjans de comunicació o elaborar peces informatives. En cas que l’organitzador convoqui una roda de premsa, hi pot assistir l’artista, grup o companyia o un representant seu.

L’organitzador pot autoritzar l'entrada de mitjans de comunicació, així com l’enregistrament d’un màxim de deu minuts de l’activitat, dels quals els mitjans poden emetre un màxim de tres minuts.

1. **Propietat intel·lectual**

L’artista, grup o companyia declara que la representació o interpretació de l’obra o obres compleix la normativa de propietat intel·lectual, i, en el cas de l’obra o obres que no estan en domini públic, respecta els drets dels titulars. L’organitzador pot sol·licitar informació complementària i que s’acrediti documentalment l’autorització del titular dels drets, o de qui el representi, quan aquesta autorització sigui necessària.

L’organitzador assumeix l’abonament de les quantitats que pugui correspondre pagar a la Societat General d'Autors i Editors (SGAE) o a altres entitats de gestió col·lectiva de drets d’autor, per l’obra que es representi o pel repertori que s'interpreti. L’artista, grup o companyia ha d’informar l’organitzador, en un termini màxim de quinze dies després de l’activitat, de si l’obra o obres estan excloses de l’abonament de les tarifes de les entitats de gestió col·lectiva de drets d’autor.

L’artista, grup o companyia cedeix els drets de propietat intel·lectual sobre el material de difusió o promocional que faciliti a l’organitzador, que el pot utilitzar per a aquestes finalitats, duent a terme els actes de reproducció, distribució i comunicació pública que siguin adequats. Aquesta autorització és vigent des del moment del lliurament dels materials fins a tres mesos després de la realització de l’activitat. Amb posterioritat, l’organitzador pot continuar utilitzant una part dels materials lliurats per incorporar-los a memòries o documents informatius de les seves activitats i serveis.

La representació o activitat es pot difondre en directe i enregistrar. L’enregistrament pot ser editat i difós per l'organitzador, sense limitació territorial ni temporal.

L’organitzador pot posar a disposició del públic l’enregistrament per qualsevol de les modalitats previstes en l’article 20 del text refós de la Llei de propietat intel·lectual (aprovat pel Reial decret legislatiu 1/1996, de 12 d’abril). En els crèdits s’ha de fer constar que és una producció de l’organitzador i, de manera destacada, el nom de l’artista, grup o companyia.

L’organitzador pot obtenir imatges (audiovisuals i fotografies) de la preparació i la realització de l’activitat i utilitzar-les amb finalitats informatives i en documents recopilatoris i d’arxiu.

Per a les finalitats d’enregistrament, documentació, difusió i arxivament esmentades en els apartats anteriors l’organitzador pot utilitzar la imatge personal de l’artista o dels membres del grup o companyia.

1. **Protecció de dades personals**

Les dades personals que s’obtenen de l’artista, grup o companyia són tractades per l’organitzador com a responsable del tractament, en el sentit de l’article 4.7 del Reglament general de protecció de dades. La finalitat del tractament és gestionar el procediment de contractació, seguiment del contracte i actuacions que se’n deriven. La legitimació del tractament es fonamenta en el compliment de les relacions precontractuals i contractuals. Per a l’exercici dels drets reconeguts en el Reglament general de protecció de dades (accés a les dades, rectificació, supressió, portabilitat, o limitació del tractament), l’artista, grup o companyia es pot adreçar en qualsevol moment a l’organitzador, que ha de facilitar més informació sobre el dret a la protecció de les dades personals en el seu web corporatiu.

En compliment del que estableix la Llei 19/2014, de 29 de desembre, de transparència, accés a la informació pública i bon govern, les dades d’identificació i algunes condicions incloses en la contractació es publiquen en el Registre Públic de Contractes de la Generalitat de Catalunya.

1. **Suspensió de l’activitat**

Són causes de suspensió de l’activitat:

1. Els casos de força major, com ara terratrèmols, temporals, huracans, incendis, inundacions o qualsevol altre desastre natural o causat per l'home, que impossibilitin la realització de l’activitat, inclosos els danys sobrevinguts, per qualsevol causa, a les instal·lacions de l’organitzador, o l’ordre de l'autoritat competent que no permeti l'ús de les instal·lacions.
2. Els casos de malaltia, accident, impossibilitat física o emergència familiar greu de l'artista o d’un membre del grup o companyia que no pugui ser substituït, sempre que s’acrediti la certesa dels fets amb evidències i proves inqüestionables.
3. La previsió o irrupció de pluges o factors meteorològics que puguin impossibilitar l’execució de l’activitat.
4. L’incompliment dels requisits de la fitxa tècnica de l’activitat, o de l’objecte del contracte o per incidències tècniques causades per negligències de l’artista, grup o companyia que impossibiliten l’execució de l’activitat.
5. La decisió unilateral de suspensió de l’activitat per l’organitzador o per l’artista, grup o companyia, motivada degudament i per causes justificades.

En el cas de representacions o actuacions subjectes a pagament, la venda baixa d’entrades no és una causa de suspensió de l’activitat.

1. **Aplicació i efectes de les causes de suspensió de l’activitat**

En els casos de suspensió de l’activitat, les parts han d’acordar una nova data per a la realització de l’activitat, la qual queda subjecta a les mateixes condicions establertes en el contracte específic inicial i en aquestes condicions generals.

L’organitzador, d’ofici, ha de tramitar la suspensió de l’activitat com una **modificació contractual.** Després d’haver donat audiència a l’artista, grup o companyia en un termini màxim de cinc dies naturals, l’òrgan de contractació ha d’aprovar la nova data de realització de l’activitat i especificar les conseqüències econòmiques de la modificació, si escau, d’acord amb els paràmetres següents:

1. Quan la suspensió sigui per les causes que es descriuen en les lletres *a)* i *b)* de la clàusula anterior, no comportarà una indemnització a cap de les parts.
2. Quan la suspensió sigui pel motiu que s’indica en la lletra *c)* de la clàusula anterior, l’organitzador haurà d’abonar el 20 % de l’import del caixet en concepte de dietes i transport si, en el moment de decidir-se la suspensió, l’artista, grup o companyia ja sigui al lloc de l’activitat, s’hi estigui desplaçant o bé no hagi executat més de quinze minuts d’actuació en el moment de la irrupció d’aquests fenòmens. En la resta de casos, no comportarà una indemnització a cap de les parts.
3. Quan la suspensió sigui per la causa que es descriu en la lletra *d)* de la clàusula anterior, l’organitzador reduirà el 10 % de l’import del caixet que s’haurà d’abonar quan es porti a terme l’activitat en la nova data que es fixi.

Quan la suspensió sigui per un incompliment de les condicions de la fitxa tècnica per part de l’organitzador, aquest haurà d’abonar el 10 % de l’import del caixet quan es dugui a terme l’activitat en la nova data que es fixi.

1. Quan la suspensió sigui per la causa que es descriu en la lletra *e)* de la clàusula anterior, l’organitzador no haurà d’indemnitzar l’artista, grup o companyia si la causa de la suspensió de l’activitat per decisió unilateral de l’organitzador està justificada en l’interès públic i es notifica a l’artista, grup o companyia amb una antelació mínima de 30 dies naturals.

Si no es compleix algun dels dos requisits, l’organitzador haurà de compensar l’artista, grup o companyia incrementant el 20 % l’import del caixet que s’haurà d’abonar quan es porti a terme l’activitat en la nova data que es fixi.

En cas que la suspensió de l’activitat sigui per decisió unilateral i justificada de l’artista, grup o companyia i es notifiqui a l’organitzador amb una antelació mínima de 30 dies naturals, no comportarà cap conseqüència econòmica.

Si no es compleix algun dels dos requisits, l’organitzador haurà de reduir el 20 % l’import del caixet que s’haurà d’abonar a l’artista, grup o companyia quan es porti a terme l’activitat en la nova data que es fixi.

1. **Compliment del contracte**

L’artista, grup o companyia està obligat a complir el contracte dins dels terminis fixats en el contracte específic.

El contracte s’entén complert, a més, quan durant la prestació de l’activitat no sigui possible continuar-la per causa de la pluja o altres factors meteorològics a partir dels quinze minuts de l’inici o bé per agressions del públic envers l’artista, grup o companyia que puguin afectar la integritat física o moral d’aquests.

Als efectes d’aquestes condicions generals, es considera compliment defectuós del contracte, d’una banda, el supòsit de retard de l’artista grup o companyia de 20 minuts respecte de l’horari pactat per començar l’activitat i, de l’altra, el de canvi sobrevingut en els components que hi participen com a intèrprets o artistes, fets que permeten a l’organitzador imposar una penalitat del 10 % del preu del caixet.

La constitució en mora de l’artista, grup o companyia o la substitució dels intèrprets pactats originalment pot comportar automàticament, sense audiència a l’altra part, **l’acord de penalització** per part de l’organitzador, amb la determinació i la quantificació dels danys i perjudicis ocasionats. L’acord és immediatament executiu i s’ha de fer efectiu mitjançant la deducció de les quantitats que, en concepte de pagament total o parcial, s’hagin d’abonar a l’artista, grup o companyia.

1. **Causes de resolució**

Són causes de resolució del contracte:

1. La mort o incapacitat sobrevinguda de l’artista, membre del grup o de la companyia.
2. La declaració de concurs o la declaració d’insolvència de l’artista, grup o companyia.
3. L’acord mutu entre l’organitzador i l’artista, grup o companyia.
4. L'incompliment de l’objecte del contracte, i els casos què, malgrat que es dugui a terme l’activitat, l’artista, grup o companyia hagi vulnerat la condició especial d’execució o hagi executat l’activitat de manera manifestament inadequada des del punt de vista professional.
5. La impossibilitat d’acordar una nova data quan s’hagi suspès l’activitat per les causes establertes en la clàusula dotzena d’aquestes condicions generals.
6. La decisió unilateral de resolució del contracte per l’organitzador o per l’artista, grup o companyia, motivada degudament i per causes justificades.

En el cas de representacions o actuacions subjectes a pagament, la venda baixa d’entrades no és una causa de resolució del contracte.

En els casos en què concorrin diverses causes de resolució del contracte amb diferents efectes pel que fa a les conseqüències econòmiques de l’extinció, s’ha de tenir en compte la que hagi aparegut amb prioritat en el temps.

1. **Aplicació i efectes de les causes de resolució del contracte**

L’incompliment de les obligacions del contracte per part de l’organitzador comporta l’obligació d’abonar l’import corresponent als danys i perjudicis que per tal causa s’irroguen a l’artista, grup o companyia dins dels límits establerts en aquesta clàusula.

Quan el contracte es resolgui per incompliment culpable de l’artista, grup o companyia i l’activitat s’hagi realitzat, l’organitzador ha d’adoptar l’**acord de resolució** amb la determinació dels danys i perjudicis ocasionats, el qual és immediatament executiu i s’ha de fer efectiu mitjançant la deducció de les quantitats que, en concepte de pagament total o parcial, s’hagin d’abonar a l’artista, grup o companyia.

L’organitzador, d’ofici o a instància de l’artista, grup o companyia, ha de tramitar la resolució del contracte. Després d’haver donat audiència a l’artista, grup o companyia en un termini mínim de cinc dies naturals, l’organitzador ha de resoldre el contracte per una de les causes establertes en la clàusula anterior i especificar la indemnització corresponent de danys i perjudicis, si escau, d’acord amb els límits següents:

1. Quan la resolució derivi de la causa establerta en l’apartat *a)* de la clàusula anterior, l’organitzador podrà acordar la continuïtat del contracte amb els seus hereus o successors o bé resoldre el contracte sense cap contraprestació econòmica.
2. Quan la resolució derivi de la causa establerta en l’apartat *b)* de la clàusula anterior, l’organitzador podrà continuar l’execució del contracte si hi concorren raons d’interès públic i sempre que l’artista, grup o companyia presti garanties suficients per a la seva execució, o bé podrà resoldre el contracte sense cap contraprestació econòmica.
3. La resolució establerta d’acord mutu en l’apartat *c)* de la clàusula anterior només pot tenir lloc quan no concorri una altra causa de resolució que sigui imputable a l’artista, grup o companyia, i sempre que raons d’interès públic facin innecessària o inconvenient la permanència del contracte. En aquest cas, les contraprestacions econòmiques s’hauran d’acomodar al que hagin estipulat vàlidament les parts.
4. Quan la resolució derivi de la causa establerta en l’apartat *d)* de la clàusula anterior, l’artista, grup o companyia haurà d’indemnitzar l’altra part amb el 50 % de l’import del caixet.
5. Quan la resolució derivi de la causa establerta en l’apartat *e)* de la clàusula anterior, només en cas que la impossibilitat d’acordar una nova data per a la realització de l’activitat sigui imposada per l’organitzador, l’artista, grup o companyia tindrà el dret de rebre el 30 % de l’import del caixet en concepte de danys i perjudicis.
6. Quan la resolució sigui per la causa descrita en la lletra *f)* de la clàusula anterior, l’organitzador no haurà d’indemnitzar a l’artista, grup o companyia si la causa de la resolució de l’activitat per decisió unilateral de l’organitzador està justificada en l’interès públic i es notifica a l’artista, grup o companyia amb una antelació mínima de 30 dies naturals.

Si no es compleix algun dels dos requisits, l’organitzador haurà de compensar l’artista, grup o companyia amb el 80 % de l’import del caixet en concepte de danys i perjudicis.

En cas que la resolució de l’activitat sigui per decisió unilateral i justificada de l’artista, grup o companyia i es notifiqui amb una antelació mínima de 30 dies naturals a l’organitzador, no comportarà cap conseqüència econòmica.

Si no es compleix algun dels dos requisits, l’artista, grup o companyia haurà de compensar l’organitzador amb el 80 % de l’import del caixet en concepte de danys i perjudicis.

1. **Individualitat del contracte**

Aquesta relació contractual s’estableix amb l’exclusió expressa de qualsevol mena de relació laboral i per a la realització d’una prestació de serveis de caràcter mercantil. Igualment, no es pot considerar com a constitució de societat o associació, de manera que la responsabilitat de cada una de les parts es limita al resultat del que estableixen les clàusules del contracte específic i aquestes condicions generals.

Els acords de cadascuna de les parts amb tercers són aliens a l’altra part. Entre les parts no hi ha cap relació de solidaritat o de subsidiarietat, de manera que cadascuna respon individualment de la seva actuació.

1. **Furs i jurisdicció**

Les parts se sotmeten lliurement a la jurisdicció dels jutjats i tribunals de la ciutat de ------- (especifica la ciutat de la vostra competència territorial) per a qualsevol incidència que sorgeixi en la interpretació i l’execució d’aquest contracte.

1. Queden excloses d’aquestes condicions generals les activitats afectades per l’Annex I del Decret 30/2015, de 3 de març, pel qual s’aprova el catàleg d’activitats i centres obligats a adoptar mesures d’autoprotecció. [↑](#footnote-ref-1)
2. En la mateixa mesura que en la nota anterior, d’acord amb el Reial decret 563/2010, de 7 de maig, pel qual s’aprova el Reglament d’articles pirotècnics i de cartutxeria. [↑](#footnote-ref-2)
3. En referència amb les activitats dutes a terme per entitats sense ànim de lucre amb programes de voluntariat i a les persones físiques que acompleixen activitats d’interès generals descrites a l’article 2 de la Llei 25/2015, del 30 de juliol, del voluntariat i de foment de l'associacionisme [↑](#footnote-ref-3)
4. S’entén que l’activitat és a taquilla quan l’organitzador fa efectiu el pagament a l’artista, grup o companyia a partir d’un percentatge dels beneficis de la recaptació per la venda de les entrades un cop descomptades les despeses. [↑](#footnote-ref-4)
5. Llei 31/1995, de 8 de novembre, de prevenció de riscos laborals i el desenvolupament del seu article 24 mitjançant el Decret 171/2004, de 30 de gener. [↑](#footnote-ref-5)